দুর্গাপ্রতিমার গায়ে মাটির প্রলেপ দিতে গিয়ে থমকে গেলেন প্রবীণ শিল্পী। মনের মতো হচ্ছে না। হাতে ধরা চেয়ারিতে (বাঁশের ছুরি) প্রতিমার চোখ গড়তে গিয়েও ফেটে যাচ্ছে। তিনদিন আগে তৈরি প্রতিমার মাটিতে ফাটল। মাটিতে কুচোনো পাট বেশিমাত্রায় মিশিয়েও কাজ হচ্ছে না।
মাটি এবার ‘কথা শুনছে না’ কুমোরটুলির শিল্পীদের। কিন্তু কেন? কুমোরটুলি মৃৎশিল্পী সংস্কৃতি সমিতির বক্তব্য, মূর্তি গড়ার মাটির আকাল এর কারণ। এতদিন কুমোরটুলিতে মাটি আসত উলুবেড়িয়া থেকে। মূর্তি গড়ার পক্ষে আদর্শ ওই মাটি নৌকোয় আনা হত। কিন্তু প্রশাসন এবার সেখানকার মাটি কাটায় নিষেধাজ্ঞা জারি করায় আর তা মিলছে না। এর মধ্যেই বৈশাখ-জ্যৈষ্ঠ মাসে মূর্তি গড়ার মাটি কিছু এসেছিল। অল্পসংখ্যক শিল্পী তা পেয়েছিলেন। তারপর থেকে মাটি আসা বন্ধ।
কিন্তু সে জন্য মূর্তি গড়া তো থেমে থাকবে না। পুজোর বাকি আর তিন মাস। বাধ্য হয়ে চড়া দামেই অপেক্ষাকৃত কম গুণমানসম্পন্ন মাটি ডায়মন্ড হারবার, বসিরহাট কিংবা উলুবেড়িয়ার প্রত্যন্ত এলাকা থেকে আনছেন শিল্পীরা। সমিতির সম্পাদক রঞ্জিত সরকারের কথায়, ‘‘দু’ভাগ এঁটেল মাটির সঙ্গে এক ভাগ বেলেমাটি মিশিয়ে প্রতিমার মুখের খোল তৈরি করা হয়। লরিতে ছ’ভাগ মাটি আসছে। প্রতি ভাগের দাম পড়ছে ১১০০ টাকা। নৌকোয় আনা মাটির থেকে ওই মাটি কিনতে অনেক বেশি খরচ হচ্ছে।’’ দাম বেশির পাশাপাশি অন্য সমস্যাও রয়েছে। কুমোরটুলির শিল্পী চায়না পাল বলেন, ‘‘এই মাটিতে আঠার ভাগ কম থাকায় মূর্তি ফেটে যাচ্ছে। প্রতিমার কাঠামো মাটি ধরে রাখতে পারছে না।’’
পুজোর সময় প্রতিমা ফেটে যাওয়ার ঘটনা ঘটবে না তো! এ ব্যাপারে অবশ্য পুজোর উদ্যোক্তাদের বরাভয় দিচ্ছেন কুমোরটুলির শিল্পীরা।